有懷舍弟逢年時歸婺源以詩督之
作者：朱松
朝代：宋

paragraphs: 木落天未霜，君歸定何時。
相思如驚鵲，中宵未安枝。
夢中見阿連，鏘然詠新詩。
寤驚衰葉翻，謂是步屧移。
攬衣下中庭，風露浩淼瀰。
遥知客衣薄，歸來一何遲。
平生短檠燈，相對忽解頤。
萬古一舒卷，佳處良在茲。
是中及物心，上與稷契期。
援古以自例，自笑無乃癡。
夜叉叱九闕，側足不敢窺。
坐令一寸心，日抱二柄疑。
遲君商畧此，恐得兒輩嗤。
况乃綠髮親，倚門鬢欲絲。
狶膏非鳳喙，車轄無可脂。
再拜壽百分，斑衣舞參差。
秋芳未云歇，采采黄金蕤。
萬鍾不足樂，古人豈吾欺。